玉巖有感
作者：黄師參
朝代：宋

paragraphs: 遊山苦無侶，獨行亦自佳。
不羨籃輿穩，軟草供蒲鞋。
小僧倚門問，客從何處來。
長嘯不復答，露坐面山隈。
往謁玉岩翁，縞衣絕纖埃。
祠宮蔽風雨，碑碣荒莓苔。
四山壯幽閒，百感攖我懷。
先生竟何之，山猿朝夕哀。
出處非有意，於道相縈迴。
翁看嶺表人，白骨漫成堆。
所見明且哲，屢表乞歸骸。
佇立三太息，歸思落日催。